Author: administrator
Last saved by: Tomasovic
Company: Abyss

Predkladacia správa

Správa o plnení opatrení Inovačnej stratégie SR a Inovačnej politiky SR za rok 2010 a prvý štvrťrok 2011 je vypracovaná na základe uznesenia vlády SR č. 265 zo 14. marca 2007 a uznesenia vlády SR č. 128 z 27. februára 2008 v znení uznesenia vlády SR č. 810 z 18. novembra 2009.
 
Cieľom materiálu je informovať vládu SR o plnení priorít Inovačnej stratégie SR a opatrení Inovačnej politiky SR za rok 2010 a prvý štvrťrok 2011. Za kľúčový nástroj pre hospodársky rast a udržanie si konkurencieschopnosti sú celosvetovo považované inovácie. Preto sa aj Slovensko snaží medziročne zlepšovať v ukazovateľoch inovačnej výkonnosti i napriek tomu, že momentálne tiež pociťuje vplyv krízy nielen v hospodárskej, ale aj sociálnej oblasti.
 
Pri stanovovaní priorít Inovačnej stratégie SR, ako aj pri príprave jednotlivých opatrení Inovačnej politiky SR, bol rozvoj inovačných aktivít plánovaný s adekvátnou finančnou podporou zo strany štátneho rozpočtu. Vzhľadom na potrebu utlmiť negatívny vplyv hospodárskej a finančnej krízy, vláda použila finančné zdroje štátneho rozpočtu najmä na opatrenia, ktoré boli zamerané na subvencovanie pracovných miest a celkový prístup k zachovaniu zamestnanosti.
 
Keďže na plánované aktivity neboli vyčlenené potrebné finančné zdroje, nebola ani zabezpečená podpora v takej miere, ako sa pôvodne uvažovalo. Hlavným zdrojom financovania inovačných aktivít boli štrukturálne fondy cez prioritné osi Operačného programu Konkurencieschopnosť a hospodársky rast.
 
Predkladaný materiál je vypracovaný v spolupráci s Ministerstvom financií SR, Ministerstvom školstva, vedy, výskumu a športu SR, Ministerstvom práce, sociálnych vecí a rodiny SR, Ministerstvom pôdohospodárstva a rozvoja vidieka SR a s Ministerstvom kultúry SR. Vzhľadom na jeho informatívny charakter, nebol predmetom mezirezortného pripomienkového konania.
 
Správa nemá vplyv na verejné financie, na obyvateľov, hospodárenie podnikateľskej sféry a iných právnických osôb, na životné prostredie, zamestnanosť, na podnikateľské prostredie a na informatizáciu spoločnosti. Z uvedených dôvodov predkladaný materiál neobsahuje doložku vybraných vplyvov.